DOI: 10.14457/tu.the.2015.975
title: ปัญหาอุปสรรคในการป้องกันปราบการโจรกรรมรถจักรยานยนต์ของเจ้าหน้าที่ตำรวจสถานีตำรวจภูธรเมืองสุราษฎร์ธานี

description: การศึกษาเรื่อง “ปัญหาอุปสรรคในการป้องกันปราบปรามการโจรกรรมรถจักรยานยนต์ของเจ้าหน้าที่ตำรวจสถานีตำรวจภูธรเมืองสุราษฎร์ธานี” มีวัตถุประสงค์เพื่อศึกษาปัญหาและอุปสรรคในการป้องกันปราบปรามการโจรกรรมจักรยานยนต์ของเจ้าหน้าที่ตำรวจฝ่ายป้องกันปราบปรามสถานีตำรวจภูธรเมืองสุราษฎร์ธานี และเพื่อแสวงหาแนวทางป้องกันปราบปรามการโจรกรรมรถจักรยานยนต์ที่เหมาะสมกับสภาพของอำเภอเมืองสุราษฎร์ธานี ในการศึกษาครั้งนี้ผู้ศึกษาได้นำเอาวัตถุประสงค์ที่ใช้ในการศึกษาทั้ง2ข้อ มาทำการศึกษาในพื้นที่สถานีตำรวจภูธรเมืองสุราษฎร์ธานี โดยทำการศึกษาจากเอกสาร (Documentary Research) วิทยานิพนธ์ รวมทั้งนโยบายและแผนงานในการป้องกันปราบปรามอาชญากรรมของสถานีตำรวจภูธรเมืองสุราษฎร์ธานี รวมทั้งศึกษาวิจัยภาคสนาม (Questionnaire) โดยสร้างแบบสอบถามให้กับเจ้าหน้าที่ตำรวจที่ทำหน้าที่เกี่ยวข้องกับการโจรกรรมรถมาเป็นข้อมูล และวิธีการสัมภาษณ์ (Interview) กับเจ้าหน้าที่ตำรวจที่รับผิดชอบคดีเกี่ยวกับการโจรกรรมรถจักรยานยนต์ โดยใช้วิธีการวิเคราะห์ข้อมูลโดยข้อมูลที่เป็น สถานภาพของผู้ตอบแบบสอบถาม ใช้ความถี่หรือร้อยละ ส่วนข้อมูลค่าเฉลี่ยของข้อมูลได้ประมวลผลด้วยโปรแกรมสำเร็จรูปคอมพิวเตอร์ SPSSกลุ่มประชากรที่ใช้ในการศึกษาครั้งนี้เป็นเจ้าหน้าที่ตำรวจฝ่ายป้องกันปราบปรามสถานีตำรวจภูธรเมืองสุราษฎร์ธานี จำนวนทั้งสิ้น 135 นาย ผลการศึกษาในการวิเคราะห์ข้อมูลกลุ่มประชากร พบว่าส่วนมากเป็นข้าราชการตำรวจ ยศ จ.ส.ต.-ด.ต. มีอายุระหว่าง 41-50 ปี ซึ่งโดยมากมีครอบครัวแล้ว อายุราชการมากกว่า15 ปี ระยะเวลาในการปฏิบัติหน้าที่ด้านการปราบปราม 15 ปีขึ้นไป อัตราเงินเดือน 20000 บาทขึ้นไป และส่วนใหญ่ไม่เคยผ่านการอบรมหลักสูตรป้องกันปราบปรามโจรกรรมรถจักรยานยนต์ ในส่วนปัญหาอุปสรรคที่มีผลต่อการปฏิบัติงานด้านป้องกันปราบปรามการโจรกรรมรถจักรยานยนต์พบว่า ด้านนโยบายขาดการผลักดันการดำเนินการอย่างจริงจังกับผู้กระทำผิดฐานโจรกรรมรถ ด้านบุคลากร จำนวนเจ้าหน้าที่ตำรวจไม่เพียงพอในการปฏิบัติหน้าที่ปราบปรามการโจรกรรมรถจักรยานยนต์ ด้านการปฏิบัติงาน พบว่า ผู้กระทำผิดมีการพัฒนารูปแบบการโจรกรรมอยู่เสมอทำให้ยากต่อการจับกุมดำเนินคดี ด้านงบประมาณซึ่งเป็นปัญหามากที่สุด พบว่า ระเบียบการเบิกจ่ายงบประมาณมีความล่าช้า และในบางครั้งเจ้าหน้าที่ต้องใช้เงินส่วนตัวเพื่อใช้ในการปฏิบัติหน้าที่ ด้านการให้ความร่วมมือจากประชาชน พบว่า ประชาชนส่วนใหญ่เห็นว่าไม่ใช่เรื่องของตนเองจึงเพิกเฉยและขาดความเชื่อมั่นในการปฏิบัติหน้าที่ของเจ้าหน้าที่ตำรวจ ด้านวัสดุอุปกรณ์ พบว่า ขาดแคลนยานพาหนะและน้ำมันเชื้อเพลิงในการทำงานข้อเสนอแนะจากการศึกษา ด้านนโยบาย ควรมีการลงโทษอย่างจริงจังกับผู้ที่กระทำผิดฐานโจรกรรมรถจักรยานยนต์เพื่อให้เกิดการกลัวต่อการกระทำผิด นอกจากนี้สำนักงานตำรวจแห่งชาติควรสร้างหลักสูตรการให้ความรู้เกี่ยวกับการโจรกรรมรถจักรยานยนต์แก่เจ้าหน้าที่ตำรวจเพื่อใช้ประโยชน์ในขณะปฏิบัติหน้าที่ ด้านบุคลากร ควรมีการจัดตั้งชุดป้องกันปราบปรามการโจรกรรมรถ ประจำสถานี โดยเจ้าหน้าที่ในชุดปฏิบัติการจะต้องผ่านหลักสูตรการป้องกันปราบปรามการโจรกรรมรถเพื่อให้มีความสามารถพิเศษในการสืบสวนจับกุม ด้านการปฏิบัติงานควรมีการแลกเปลี่ยนข้อมูลระหว่างชุดปฏิบัติการที่รับผิดชอบคดีการโจรกรรมรถกับชุดสืบสวนอื่น ๆ เพื่อเข้าถึงข้อมูลไดมากยิ่งขึ้น และจัดทำระบบฐานข้อมูลของรถที่ถูกโจรกรรมและตัวผู้กระทำผิด เพื่อความรวดเร็วในการค้นหาข้อมูล ด้านงบประมาณ ควรมีการเพิ่มงบประมาณหรือจัดหางบประมาณสนับสนุนจากภาคเอกชนเพื่อนำมาใช้ในการประชาสัมพันธ์ ให้ประชาชนได้รู้เท่าทันปัญหาการโจรกรรมรถจักรยานยนต์มากยิ่งขึ้น โดยมีการจัดป้ายเตือนภัย และใบปลิว เป็นต้น ด้านการให้ความร่วมมือจากประชาชน ควรมีการแนะนำให้ประชาชนที่ตกเป็นผู้เสียหายให้แจ้งความร้องทุกข์แก่เจ้าพนักงานสอบสวนทุกครั้งกรณีรถหาย และช่วยกันสอดส่องดูแลความปลอดภัยในพื้นที่ ที่ตนเองอาศัยหากมีการกระทำผิดเกิดขึ้นให้แจ้งไปยังเจ้าหน้าที่โดยไม่เพิกเฉยด้านวัสดุอุปกรณ์ ควรมีการจัดหายานพาหนะเพื่อใช้ในการสืบสวนหาข่าว ติดตามจับกุม โดยไม่มีการใช้ยานพาหนะส่วนตัวของเจ้าหน้า และจัดหารอุปกรณ์เครื่องมือที่ทันสมัยในการปฏิบัติงาน